Document ID: 32012R0508

KOMISIJOS ĮGYVENDINIMO REGLAMENTAS (ES) Nr. 508/2012
2012 m. birželio 20 d.
kuriuo iš dalies keičiamas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 2 dalį, 33 straipsnio 3 dalį, 38 straipsnio d punktą ir 40 straipsnį,
kadangi:
(1)
atsižvelgiant į Komisijos reglamento (EB) Nr. 1235/2008 (2) taikymo patirtį, to reglamento taikymo tikslais pakanka paskelbti kontrolės institucijos ar institucijų arba kontrolės įstaigos ar įstaigų, kurias kompetentinga institucija yra pripažinusi tinkamomis vykdyti kontrolę trečiojoje šalyje, pavadinimus ir interneto adresus. Tačiau reikėtų ir toliau taikyti reikalavimą skelbti institucijos ar institucijų arba kontrolės įstaigos ar įstaigų, kurioms pavesta trečiojoje šalyje išduoti importui į Sąjungą būtinus sertifikatus, kodą;
(2)
atsižvelgiant į lygiavertiškumo nustatymo sistemos įgyvendinimo patirtį, lygiavertiškumo nustatymo tikslais pripažinta trečioji šalis turėtų būti įtraukta į Reglamento (EB) Nr. 1235/2008 7 straipsnyje nurodytą sąrašą bandomajam trejų metų laikotarpiui (pirmasis etapas). Tuomet, jei ta šalis ir toliau laikosi Reglamento (EB) Nr. 834/2007 bei Reglamento (EB) Nr. 1235/2008 reikalavimų ir Komisijai pateikia reikiamas garantijas, įtraukimo į minėtą sąrašą laikotarpis pratęsiamas;
(3)
siekiant nesutrikdyti tarptautinės prekybos ir padėti pereiti nuo taisyklių, nustatytų 1991 m. birželio 24 d. Tarybos reglamentu (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (3), prie Reglamentu (EB) Nr. 834/2007 nustatytų taisyklių, Reglamento (EB) Nr. 1235/2008 19 straipsniu valstybėms narėms suteikiama galimybė, atsižvelgiant į kiekvieną konkretų atvejį, ir toliau išduoti importuotojams leidimus pateikti Sąjungos rinkai produktus, kol bus įdiegtos naujų importo taisyklių veikimui būtinos priemonės. Tokia galimybė turi būti palaipsniui naikinama, sudarant Reglamento (EB) Nr. 1235/2008 III priede pateiktą šalių sąrašą;
(4)
kai trečioji šalis bus pripažinta lygiaverte Sąjungoje, valstybėms narėms nebereikės išduoti tokių leidimų;
(5)
tačiau, atsižvelgiant į lygiavertiškumo nustatymo sistemos taikymo patirtį, nustatyta, kad tam tikrais atvejais dėl techninių priežasčių trečiosios šalies pripažinimas turėtų aprėpti tik tam tikras produktų kategorijas ar produktus, kurių kilmė šalis yra minėtoji trečioji šalis;
(6)
todėl reikėtų aiškiai nustatyti, kad valstybės narės turi galimybę iki 2014 m. birželio 30 d. išduoti tokius leidimus importuoti produktus iš trečiosios šalies, įtrauktos į Reglamento (EB) Nr. 1235/2008 III priedo sąrašą, jei tie importuojami produktai yra prekės, nepriskirtos tai šaliai nurodytoms kategorijoms ir (arba) kilmei;
(7)
kai kurios valstybės narės galėjo prieš 2012 m. liepos 1 d. išduoti Reglamento (EB) Nr. 1235/2008 19 straipsnio 1 dalies pirmoje pastraipoje nurodytus leidimus neribotam laikotarpiui. Tų importo leidimų galiojimo laikas turėtų baigtis ne vėliau kaip 2014 m. liepos 1 d.;
(8)
iš patirties matyti, kad gali būti sunku identifikuoti produktus, priskirtus Reglamento (EB) Nr. 1235/2008 III priede išvardytoms produktų kategorijoms. Atsižvelgiant į patirtį ir gautą informaciją, būtina aiškiai nustatyti, kad tam tikri produktai nepriklauso minėtoms produktų kategorijoms;
(9)
Jungtinių Valstijų valdžios institucijos sutiko nuo 2012 m. rugpjūčio 1 d. iki tol, kol jungtinė darbo grupė baigs vertinti ekologiško vyno gamybos taisyklių lygiavertiškumą, iš Jungtinių Valstijų į Sąjungą eksportuojamam ekologiškam vynui taikyti ekologiško vyno taisykles, nustatytas pagal 2008 m. rugsėjo 5 d. Komisijos reglamentą (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (4), iš dalies pakeistą Komisijos įgyvendinimo reglamentu (ES) Nr. 203/2012 (5), ir sertifikuoti jo atitiktį toms taisyklėms. Todėl būtina aiškiai nustatyti, kad nuo 2012 m. rugpjūčio 1 d. Reglamento (EB) Nr. 1235/2008 III priede vynas bus įtrauktas į produktų kategorijas, susijusias su Jungtinėmis Valstijomis;
(10)
Reglamento (EB) Nr. 1235/2008 III priede išvardytų šalių produktų kategorijų pateikimas turėtų būti suderintas su IV priede apibrėžtomis kategorijomis;
(11)
Tuniso įtraukimo į Reglamento (EB) Nr. 1235/2008 III priede pateiktą sąrašą laikotarpis baigiasi 2012 m. birželio 30 d. Kadangi po to, kai Komisija pagal Reglamento (EB) Nr. 1235/2008 9 straipsnio 2 dalį pateikė prašymą, Tunisas nepateikė pakankamai informacijos apie savo kontrolės sistemą, įtraukimo į sąrašą laikotarpis turėtų būti pratęstas tik 1 metams;
(12)
Kosta Rikos, Indijos, Japonijos ir Tuniso valdžios institucijos paprašė Komisijos įtraukti naujas kontrolės įstaigas bei sertifikatus išduodančias įstaigas ir pateikė Komisijai reikiamų garantijų, kad tos įstaigos atitinka Reglamento (EB) Nr. 1235/2008 8 straipsnio 2 dalyje nustatytas išankstines sąlygas. Kosta Rikos valdžios institucijos informavo Komisiją apie tai, kad kontrolės įstaiga „Mayacert“ nebeturi jų pripažinimo ir paprašė Komisijos išbraukti šią įstaigą iš sąrašo. Jungtinių Valstijų kompetentinga institucija informavo Komisiją, kad kontrolės įstaiga „Louisiana Department of Agriculture“ nebeturi akreditacijos ir turėtų būti išbraukta iš sąrašo;
(13)
Reglamento (EB) Nr. 1235/2008, iš dalies pakeisto Įgyvendinimo reglamentu (ES) Nr. 1267/2011 (6), IV priede pateikiamas kontrolės įstaigų ir kontrolės institucijų, kurios turi kompetenciją lygiavertiškumo nustatymo tikslais trečiosiose šalyse vykdyti kontrolę ir išduoti sertifikatus, sąrašas. Komisija, atsižvelgdama į gautą papildomą informaciją, toliau vertino iki 2009 m. spalio 31 d. gautus prašymus įtraukti į sąrašą ir įvertino iki 2010 m. spalio 31 d. gautus prašymus. Į tą sąrašą turėtų būti įtrauktos tik tos kontrolės įstaigos ir kontrolės institucijos, kurių atžvilgiu išnagrinėjus visą pateiktą informaciją prieita prie išvados, kad jos įvykdė susijusius reikalavimus. Tam tikrais atvejais Reglamento (EB) Nr. 1235/2008 IV priede išvardytų kontrolės įstaigų pavadinimai buvo sutrumpinti. Siekiant aiškumo tas priedas turėtų būti pakeistas;
(14)
Reglamentas (EB) Nr. 1235/2008 turėtų būti atitinkamai iš dalies pakeistas;
(15)
šiame reglamente nustatytos priemonės atitinka Ekologinės gamybos reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1235/2008 iš dalies keičiamas taip:
1)
7 straipsnio 2 dalies e ir f punktai pakeičiami taip:
„e)
kontrolės institucijos ar institucijų arba kontrolės įstaigos ar įstaigų, kurias d punkte nurodyta kompetentinga institucija yra pripažinusi tinkamomis vykdyti kontrolę, pavadinimai ir interneto adresai;
f)
institucijos ar institucijų arba kontrolės įstaigos ar įstaigų, kurioms pavesta trečiojoje šalyje išduoti importui į Sąjungą būtinus sertifikatus, pavadinimai, interneto adresai ir kodai;“
2)
8 straipsnio 4 dalis pakeičiama taip:
„4. Komisija vertina, ar 2 dalyje nurodytas techninių dokumentų rinkinys ir 3 dalyje nurodyta informacija tenkina reikalavimus, ir atitinkamai gali nuspręsti pripažinti trečiąją šalį ir įtraukti ją į sąrašą trejų metų laikotarpiui. Jeigu Komisija mano, kad Reglamente (EB) Nr. 834/2007 ir šiame reglamente nustatytos sąlygos tebetenkinamos, po to trejų metų laikotarpio ji gali nuspręsti pratęsti trečiosios šalies įtraukimo į sąrašą laikotarpį.
Pirmoje pastraipoje nurodyti sprendimai priimami laikantis Reglamento (EB) Nr. 834/2007 37 straipsnio 2 dalyje nustatytos tvarkos.“
3)
19 straipsnis iš dalies keičiamas taip:
a)
1 dalis iš dalies keičiama taip:
i)
pirmoje pastraipoje įrašomas šis sakinys:
„Valstybės narės kompetentinga institucija taip pat gali analogiškomis sąlygomis išduoti tokius leidimus importuoti produktus iš trečiosios šalies, įtrauktos į Reglamento (EB) Nr. 834/2007 33 straipsnio 2 dalyje nurodytą sąrašą, jei tie importuojami produktai yra prekės, nepriskirtos tai šaliai nurodytoms kategorijoms ir (arba) kilmei.“
ii)
trečioje pastraipoje įrašomas šis sakinys:
„Leidimų, išduotų prieš 2012 m. liepos 1 d., galiojimas baigiasi ne vėliau kaip 2014 m. liepos 1 d.“
b)
6 dalis išbraukiama.
4)
III priedas pakeičiamas šio reglamento I priedo tekstu.
5)
IV priedas pakeičiamas šio reglamento II priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Tačiau 1 straipsnio 3 punkto a papunkčio ii dalis ir 5 punktas taikomi nuo 2012 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. birželio 20 d.

Labels: 3
17